钦定古今图书集成/明伦汇编/官常典/第109卷 > 宋
## 钦定古今图书集成/明伦汇编/官常典/第109卷 > 宋

### 高祖永初元年封晋帝为零陵王

按《宋书高祖本纪》，“永初元年夏六月丁卯，即皇帝位，
封晋帝为零陵王，令食一郡，载天子旌旗，乘五时副
车，行晋正朔，郊祀天地，礼乐制度，皆用《晋典》。上书不
为表，答表不称诏。”

永初二年，零陵王薨，《丧礼》一依魏明帝服山阳公故
事。

按《宋书高祖本纪》，“二年秋九月己丑，零陵王薨。车驾
三朝，率百僚举哀于朝堂，一依魏明帝服山阳公故
事，太尉持节监护，葬以晋礼。”按《褚叔度传》，叔度长
兄秀之，秀之妹，恭帝后也。高祖受命，徙太常。秀之弟
淡之，高祖受命为侍中，兄弟并尽忠事高祖。恭帝每
生男，辄令方便杀焉，或诱赂内人，或密加毒害，前后
非一。及恭帝逊位，居秣陵宫，常惧见祸，与褚后共止
一室，虑有鸩毒，自煮食于床前。高祖将杀，不欲遣人
入内，令淡之兄弟视褚后。褚后出别室，相见兵人，乃
逾垣而入，进药于恭帝，不肯饮，曰：“佛教自杀者不复
得人身。”乃以被掩杀之。

### 文帝元嘉 年荀伯子表零陵王位在陈留王上

按《宋书文帝本纪》，不载。按《荀伯子传》：伯子迁散骑
常侍，本邑大中正。又上表曰：“伏见百官位次，陈留王
在零陵王上，臣愚窃以为疑。昔武王克殷，封神农之
后于焦，黄帝之后于祝，帝尧之后于蓟，帝舜之后于
陈，夏后于杞，殷后于宋，杞、陈并为列国，而蓟、祝、焦无
闻焉。斯则褒崇所承，优于远代之显验也。是以《春秋》
次”序诸侯，宋居杞、陈之上。考之近世，事亦有征。晋太
始九年，诏赐山阳公刘康子弟一人爵关内侯，卫公
姬署、宋侯孔绍子一人驸马都尉。又太始三年，太常
上博士刘憙等议，称“卫公署于大晋，在三恪之数，应
降称侯。臣以零陵王位宜在陈留王之上。”上从之。
元嘉十三年，零陵王太妃薨，追崇为皇后，以晋礼葬
之。

按《宋书文帝本纪》，元嘉十三年“秋七月己未，零陵王太妃薨，追崇为晋皇后，葬以晋礼。”